Røde Kors er den største arrangøren av ferietilbud for familier med svak økonomi. I fjor hadde de med seg over 3.400 barn og voksne på ferie, som er mange flere enn året før. Likevel har de vært nødt til å avvise rekordmange.

– Vi måtte gi avslag til 1.500 barn og voksne som ville være med oss på ferie i fjor. Vi hadde økning i både antall søknader, reisende og avslag, sier Kristina Rickfelt, som har ansvaret for «Ferie for alle».

De siste tallene viser at 92.000 barn i landet lever under den såkalte fattigdomsgrensa, og antallet har økt de siste årene.

– Det er helt klart et stort behov. Mange barnefamilier ønsker å reise på ferie, men har ikke råd til å gjøre det.

Ikke råd til å reise på egen hånd

Fra fjorårets vinterferie med Bamse B. Foto: Privat

I Bodø skal 10 barnefamilier være med organisasjonen Bamse B på fjellet i vinterferien.

Bruktawit Abebe har mye å tenke på, bare få dager før hun og de fire barna skal av gårde.

– Jeg er litt desperat. Det er mange ting jeg skal pakke. Også skulle jeg lært meg litt bedre norsk, sier hun.

I år skal de på hotellferie på Saltfjellet i vinterferien. Der skal de mate reinsdyr, kjøre scooter og bygge snøhuler. Det er uaktuelt å komme seg av gårde på egen hånd.

– For det første så har vi ikke nok penger til å reise. Og vi vet heller ikke hvor det går an å reise på ferie.

Redd for å bli stigmatisert

Bamse B har tatt med 100 personer på ferie de to siste årene. NAV, barnevernet og flyktningkontoret sender inn søknader på vegne av familiene. Barne-, ungdoms- og familiedirektoratet støtter ferietiltaket økonomisk.

– Behovet er der, men folk er litt trege med å melde seg på fordi de er redde for å bli stigmatisert. Men sånn er det altså ikke, understreker Merethe Lindqvist i Bamse B.

Alle må få mulighet til å delta

Både frivillige organisasjoner og kommuner kan søke om midler til ferier fra den statlige tilskuddsordninga mot barnefattigdom. Ordninga er styrket med 23 millioner kroner i år, og er nå på rundt 164 millioner kroner.

– Når alle har alt, er det vanskelig å ikke ha råd til å være med på fritidsaktiviteter eller å reise på ferie. Det er viktig å sikre at barn og ungdom får mulighet til å delta, uavhengig av foreldrenes økonomi, sier statssekretær Kai-Morten Terning.

Hjemme hos Bodø-familien våkner minstejenta etter formiddagskvilen. I fjor var hun på sin første vinterferie med Bamse B, bare to måneder gammel. Barna gleder seg til å dra av gårde.

– De er veldig glade. Også har de mye å fortelle vennene om når de er tilbake etter ferien, smiler Bruktawit Abebe.